Regeringen (Socialdemokratiet), Venstre, Dansk Folkeparti, Socialistisk Folkeparti, Enhedslisten, Nye Borgerlige, Liberal Alliance, Alternativet, Kristendemokraterne og Frie Grønne har besluttet at videreføre forsøgsordningen med medicinsk cannabis. Det skriver Sundhedsministeriet i en pressemeddelelse. Det sker i erkendelse af, at forsøgsordningen ikke har produceret et tilstrækkeligt oplysende grundlag for, at regeringen reelt kan vurdere, om ordningen har været god eller dårlig. Det fortæller professor ved Aalborg Universitetshospital, Peter Leuchter. - Man har manglet en systematisk dataindsamling. Så de tal, man gerne ville evaluere på, eksisterer faktisk ikke, siger han og fortsætter: - Derudover har der ikke været en vejledning til lægerne, som skulle ordinere den medicinske cannabis til patienterne. Derfor forlænges forsøgsordningen  nu i fire år, for så vidt angår lægers mulighed for at ordinere medicinsk cannabis til patienter. Samtidig bliver virksomheders mulighed for dyrkning af cannabis til medicinsk brug nu gjort permanent. Se hele interviewet med professor Peter Leuchter lige her: Den gældende forsøgsordning med medicinsk cannabis ophører ved udgangen af 2021, og videreførelsen af forsøgsordningen skal derfor ske ved lov. Regeringen vil fremsætte lovforslag i efteråret 2021 med henblik på vedtagelse inden udgangen af 2021.
Et bredt flertal af folketingets partier har besluttet at videreføre forsøgsordningen for medicinsk cannabis, der udløber ved udgangen af 2021.